Sammenkomster –

facilitering i civilsamfundet

Ib Ravn, v. 12.2, 20. aug. 2013

Upoleret udkast (i uddrag) til Facilitatortræf 2013.

Ikke til cirkulation eller citering.

## Indhold

[1. At generobre de halvsløje sammenkomster 3](#_Toc364783165)

[Samvær under frie former 3](#_Toc364783166)

[Det danske oprør mod formerne 5](#_Toc364783167)

[Når vi keder os sammen 6](#_Toc364783168)

[At ændre sammenkomsters form: Facilitator som kulturinnovatør 7](#_Toc364783169)

[2. Familiekomsammen i plovfuren 8](#_Toc364783170)

[Runde: Hvordan går det? 9](#_Toc364783171)

[Kan I huske dengang? 11](#_Toc364783172)

[Ny kæreste: Hvordan bliver man en del af familien? 12](#_Toc364783173)

[Bytte plads 14](#_Toc364783174)

[Fastlæg næste sammenkomst 15](#_Toc364783175)

[Hvordan begynder man? 16](#_Toc364783176)

[3. Når forældre mødes i skole og institution 17](#_Toc364783177)

[Forældremødet i klassen 17](#_Toc364783178)

[Giv læreren lov til at facilitere 18](#_Toc364783179)

[Når forældre skal lære 50 forældre at kende 21](#_Toc364783180)

[Sammenhold kan faciliteres frem 23](#_Toc364783181)

[Arbejdslørdagen i institutionen skal faciliteres 26](#_Toc364783182)

[8. Det er svært at gå til reception 28](#_Toc364783183)

[Cortina og partnerbytte 29](#_Toc364783184)

[26 gode råd til receptionsgængere 30](#_Toc364783185)

[9. The Party Exchange 36](#_Toc364783186)

[10. Hvor festligt er det egentlig, når vi fester? 41](#_Toc364783187)

[Når det er en prøvelse at gå til fest 41](#_Toc364783188)

[At sidde på sin festlige flade 43](#_Toc364783189)

[Da min mor blev 80 44](#_Toc364783190)

[Social formløshed og alkohol 45](#_Toc364783191)

[Festfacilitering 46](#_Toc364783192)

[Vibeke, badminton og effektivt samvær 48](#_Toc364783193)

# 1. At generobre de halvsløje sammenkomster

Når vi mødes på arbejdspladsen, er der som regel en mødeleder med en dagsorden, og tingene ligger ret fast. Men når vi mødes uden for arbejdspladsen, sker det ofte under friere former. Det kan være en middag med svigerfamilien eller fest med vennerne, eller bare en aften i byen. Eller det når vi er sammen med de andre forældre i lille Annas klasse eller til studiebar på universitetet, så skal samværet hellere opstå mere spontant, synes vi. Det skal ikke styres for meget, for så er det jo ikke hyggeligt, vel?

### Samvær under frie former

**Scene:** **Der er reception** ude i byen med vin og fingermad. Man ankommer, hilser på værten, afleverer sin gave, tager et glas, og så må man klare sig selv. Egentlig er man helst fri for at være der, fordi man ved, at man bør smalltalke med nogle fremmede, men det er både svært og tåbeligt. Alle de andre står og snakker i lukkede 2-3-4-personers klynger. Hvordan skal man komme til at tale med dem? Hvordan bryder man ind? Hvem siger de gider snakke med mig? Er de overhovedet interessante? Og falder man så omsider i snak med en fremmed, hvordan slipper man så af med vedkommende igen? "Nå, farvel, jeg gider ikke snakke med dig mere"? Det er umuligt! Og det er garanteret bare *mig*, der har det sådan! Aaargh!

**Scene: Der er forældremøde i klassen**. Anna går allerede i 4. klasse, og der har været mindst ti arrangementer af forskellig art i klassen. Man har måske været til seks af dem, mens ægtefællen har dækket de andre. Der er stadigvæk forældre, man ikke har set før, men alle er for længst holdt op med at præsentere sig, og når man kommer ind, siger man bare "Hej! Hej! Hej!" til højre og venstre. Ingen høflige former her. Gad vide, om de to dér er forældre til den dreng, der lige er kommet ind i klassen, hvad var det nu han hed? Så burde jeg jo hilse på dem og byde dem velkommen, så de kommer lidt ind i varmen. Men hvis de nu har gået i klassen hele tiden, så er det jo sindssygt pinligt! Jeg må hellere lade, som om jeg kender dem, dvs. jeg ignorerer dem, så jeg ikke kommer til at sige noget dumt. Nå, de sidder stadigvæk alene derovre. Det kan jeg altså ikke gøre noget ved.

**Scene: Den store middag**. Der er 30 eller flere til bords, efter et bryllup, en fødselsdag eller en konference. Med bordplan får man en bordherre eller borddame man ikke kender, og det er okay i starten, måske en time eller to. Men så er samtaleemnerne også ved at være udtømt. Måltidet bliver dog ved og ved, med mange retter og taler. Ved sølvbryllupsmiddagen fra helvede har man den berusede onkel på den ene side og den umælende niece med nitter i læberne på den anden side, og sådan er det hele vejen rundt. Man forbander bordplanen langt væk; hvorfor kunne man ikke bare sætte sig frit? Efter nogle lange timer, hen mod midnat, er det tid at strække ben, dvs. flygte over i gamle venners selskab.

**Scene: Rikke holder 35-års fødselsdag**. Kommer man ind midt på aftenen, ser det vældig selskabeligt ud, for alle snakker og morer sig. Men efter nogle timer går det op for en, at det ikke er én fest, med seks venskabelige sammenkomster, der tilfældigvis afholdes i det samme lokale. For dérovre sidder Rikkes gymnasievenner, her sidder mødregruppen, derovre hendes håndboldvenner, her naboerne fra opgangen, dér familien og svigerfamilien, og dér sidder en lille gruppe af kærestens venner. Muntre håndfulde bekræfter deres nære venskaber, mens de stort set ignorerer hinanden. Moderne danske fester er maratonsessioner i multigruppesidning. På sådan en aften bliver man opdateret med de syv andre i venskabsgruppen og får måske danset med nogle af dem, og kl. halv to går man hjem, idet man tænker: "Gad vide, hvem de andre var?". Det er Rikke lidt ærgerlig over, men der er jo ikke noget, hun kan gøre ved det, vel? For samværet er frit, og hvis de ikke vil, så…

### Det danske oprør mod formerne

Vi danskere bryster os af at være uformelle og ligetil. Når vi er sammen socialt eller uden for professionelle sammenhænge, hylder vi det selvorganiserende og spontane. Når der er arbejdsweekend i børnehaven, kommer vi bare og tager en skovl eller en pensel og vælger en opgave vi har lyst til, og så bliver det en hyggelig dag, sådan helt af sig selv. Håber vi.

Men erfaringen viser, at det ikke altid bliver hyggeligt af sig selv. Som enhver kultur har også vi udviklet måder at være sammen på, normer og ritualer og institutioner, der guider vores adfærd i bestemte retninger. *Vores* sociale normer handler bare om, at vi ikke har nogen. "Lad som om, du er hjemme", siger vi og opfatter det som den fineste velkomst, vi kan give vores gæster. Men det betyder bare: "Bild dig selv ind, at der ikke hersker nogen strikse normer her; det gør *vi* nemlig!" Vi har svært ved at se vores egne normer og endnu sværere ved at lave om på dem, selv når de skaber tydeligt ubehag – til receptionen; ved sølvbryllupsmiddagen; når man er nye forældre i klassen; når vores gæster ikke blander sig på tværs af venskabsgrupperne.

Vores forkærlighed for fri leg og fri snak går bl.a. tilbage til Grundtvig, demokrati, højskoler, andelsbevægelse og reformpædagogik. Et ekstra puf kom i 1960'erne og 70'erne, hvor unge mennesker i stor stil gjorde oprør mod borgerskabets opstyltede konventioner og stive former. Den høflige konversation og Des og komplimenter røg ud, i fjernsynet sagde man du til statsministeren, lærere opfordrede elever til at sige deres mening ligeud, og høflig­heds­fraserne var løgnagtigheder ingen havde brug for længere.

Ud med den formelle pardans, inklinationerne og den klassiske vals, ind med fri dans og hoppe rundt mellem hinanden til Beatles og Alrune Rod og ligge i en dynge sammen på gulvet til skolekoncerterne. På teenageværelset skruede vi benene af senge og lænestole, disse borgerligere isolationsapparater, så vi kunne sidde og ligge nærmere gulvet, den store udligner, og komme hinanden ved og røre ved hinanden, ærligt og kærligt, hudløst og formløst.

Klasseforskellene søgtes udviskede, studenten skubbede rektor væk fra talerstolen, arbejderen kritiserede direktøren for åben skærm, man holdt op med at præsentere sig med efternavn og stilling, for vi skulle alle være lige og uden forskel. Vendingen "Lige børn leger bedst" udtrykte ikke længere accept af standsforskelle, men blev et krav om, at alle børn skulle betragtes som lige gode og ligeværdige; først da leger de godt.

### Når vi keder os sammen

Meningen med det uformelle og de frie former var, at det skulle gå frit og let og legende i vores samvær. Men det er ikke altid tilfældet. Mange af vores sammenkomster virker faktisk ret anstrengte og middelmådige, hvis man anlægger en kritisk betragtning. Hvis man prøver at tænke efter, hvor ofte man til en fest eller et møde eller en reception tilbringer et kvarter eller en time med at kede sig eller vente på, at der skal ske noget sjovt eller vigtigt, så begynder vi at erkende problemet.

Som regel accepterer vi kedsomheden eller ventetiden; det er jo sådan det er, ikke sandt. Somme tider *er* der bare et kvarter, hvor ens borddame og de andre ved bordet snakker uden om en, og så venter man. Eller der danses til festen i tennisklubben og musikken er så høj, at det er svært at føre en samtale, og så sidder man tavs og kigger på de dansende en halv time. Eller man er til konfirmation i den nye svigerfamilie, og alle har travlt med de kære fætre og kusiner, mens man sidder halvanden time med sin kaffekop og bliver ignoreret. Eller man er til generalforsamling i grundejerforeningen eller bestyrelsesmøde i børnehaven, og man sidder og hører på, at alle de gamle diskussioner blusser op igen-igen, mens timerne går.

Møder er jo notorisk kedelige af og til, og dem kan vi ikke altid gå fra, slet ikke på arbejdet, men selv festlige sammenkomster kan have deres lange perioder med dødvande og frustration. Men sådan er det jo bare. Der skal en del til, før vi udvandrer fra en sammenkomst af kedsomhed. Hvad vil de andre tænke, hvis jeg skrider nu? Jeg må hellere blive og se ud, som om jeg morer mig. Gab. Hvor er der mere vin?

### At ændre sammenkomsters form: Facilitator som kulturinnovatør

[Dette afsnit skrives til sidst og rummer optakten til resten af bogen – når det ligger fast, hvad retning den præcis får. Den næste trekvarte side er tankenoter hertil]

# 2. Familiekomsammen i plovfuren

De fleste mennesker kender til den slags familiekomsammen, der ikke fungerer så godt. Man er samlet 10-20 stykker, og onkel Jørgen dominerer samtalen med sine åndssvage historier, Bent og Ellen kommer op og skændes igen, Bettina og drengene mæler ikke et ord hele aftenen, og oldefar sidder fortabt i et hjørne som han plejer.

Eller også er aftenen sjov og hyggelig nok, men man fandt ikke rigtig ud af, hvordan de andre egentlig har det. Man har fortalt historier og diskuteret politik og beklaget sig over fælles aversioner og fortalt vittigheder og hørt i detaljer om Cecilies bryllup og Stines nye baby, men sådan tæt på hinanden kom man aldrig. Fortroligheden druknede i højrøstet overfladesnak, og det er man måske lidt træt af.

Når sådan noget gentager sig år efter år, kan det betyde, at familien ikke samles så ofte, som man måske kunne ønske sig. "Hvis vi bare kunne komme til at snakke ordentligt sammen…"

Man kan måske overveje at lægge en ramme ned over snakken omkring familiebordet, så man blidt og venligt styrer samtalen et godt sted hen. Tanken er os fremmed, for det lyder jo som et møde, og mødeledelse er noget, man bruger på arbejdet og til generalforsamlinger, ikke i privatlivet. Her skal den hyggelige, spontane samtale råde! Ellers er det ikke rart, tænker vi uvilkårligt. Men hvis vi sidder med et familiesamvær, der netop ikke er rart, når det foregår spontant, så er tiden måske inde til lidt facilitering.

Den velfungerende familie eller vennegruppe behøver ingen facilitator, for her styrer alle sig selv, så alle kommer på og får fortalt noget om sig selv. I sådan en gruppe vil man også se lidt kollektiv justits, der fx tjener til at holde dominerende medlemmer tilbage og kalde de tavse frem. "Nej, nej, Jørgen, ikke den dér historie igen! Skal vi ikke hellere høre fra Bettina, hvad sker der med dig og tennisklubben, er der noget nyt med ham den hæslige formand?"

Men det er den gode familie. I den knap så velfungerende familie kan et bestemt familiemedlem måske påtage sig rollen som facilitator, nu samtalen ikke fungerer af sig selv. Den vakse mormor, den ældste søn, dagens vært, den stærke søster. Men det er svært at skulle sidde og styre trafikken, som man ville gøre det på et møde, for i familien eller vennegruppen har man jo ikke nogen dagsorden, man skal nå igennem, vel?

Og dog. Måske kan værten foreslå, at der faktisk er noget, vi skal gøre sammen – noget vi skal høre fra alle, eller noget vi skal nå at snakke om. Sådan et formål kan man foreslå og høre om der er opbakning til, og hvis gruppen siger ja, får man sikkert også lov til at køre processen igennem, dvs. facilitere samværet en stund.

Her er nogle processer, man kan bruge, når man er samlet med noget familie lige ud over kernefamilien.

### Runde: Hvordan går det?

Dette er en runde under måltidet, hvor alle fortæller nyt om sig selv. Værten/facilitatoren forklarer formålet med processen: at vi skal høre nyt fra hele flokken, så vi ikke skilles uden at have hørt lidt fra alle. Facilitator foreslår der bruges en halv time på det, så det er tre minutter til hver.

Der indledes med et minuts eftertanke i stilhed, hvor man lige kan skrive sine to punkter ned på en serviet: Hvad er der sket siden sidst i mit liv, som jeg gerne vil fortælle de andre om? Det kan være noget glædeligt eller tænksomt, noget til orientering om, hvad jeg har gang i osv. Selv om det kan synes lidt formelt eller underligt med et minuts stilhed rundt omkring det ellers meget talende familiebord, er det vigtigt, at alle har fundet deres emne, før runden går i gang – så de ikke skal sidde og planlægge deres indlæg, mens de andre taler, og derfor ikke får hørt efter.

Det er svært at holde sig til tre minutter, når man endelig har alles opmærksomhed. Det er vigtigt at tiden ikke skrider, for så vil familien ikke ønske at gøre det næste gang: "Nej, det tog tre timer sidst, er du gal!" Facilitator skal derfor være strammer og afbryde med venlige fagter eller tøvende ord, der signalerer opsamling og afslutning: "Såeh...", "Okaay…", "Fint!", "Godt!" og "Sådan, tak til Lone!"

Det kan dog være ubehageligt at afbryde folk igen og igen, specielt hvis det er følsomme ting. Så ansvaret kan fordeles lidt. Facilitator sætter sin mobil til at ringe efter tre minutter og lægger den på bordet. Han giver faster ordet, og når telefonen ringer, løfter alle glassene. Man holder dem i stilhed, indtil faster fuldfører sin sætning, eller har svært ved at standse, hvor alle så bryder ind med: ”Tak for den”, ”Tak for orienteringen”, "Vel talt, faster!", ”Held og lykke fremover” – så ansvaret for at afbryde faster er alles i fællesskab. Så virker det ikke så barsk at blive afbrudt. Har faster virkelig svært ved at få standset, brummer alle bare op i volumen over de næste 10 sekunder, indtil det er et crescendo, der overdøver fasters snak og alle endelig kan sige "Skål, og næste!"

Nyhedsrunden kan varieres, så det er hver deltagers *nærmeste*, der fortæller de andre om en glædelig nyhed, som personen selv er for beskeden til at prale med. Så en mor fortæller om, at hendes datter fik 12 til engelskprøven, en mand siger at hans gamle far blev udvalgt til at synge for ved morgensangen på plejehjemmet, en storebror fortæller at lillebror scorede et mål i søndags osv. Begræns evt. historierne til det, der er sket med familiens yngste halvdel; de ældste sker der typisk ikke så meget nyt for. Værten sørger for skiftet fra person til person, så man kun bruger den aftalte tid til det, fx en halv time: "Godt, det var to gode ting om Siri. Så er det Alma, hvem kan fortælle noget om hende – Berit, det må være dig."

Man kan også vælge at fortælle nyt i mindre grupper, fx 4-6 personer, som det nu passer med bordplanen. Så kan man få lidt mere tid, komme mere i dybden og måske også fortælle om lidt sværere ting, end man har lyst til at bringe op i et større plenum. Værten skal sørge for, at der i hver gruppe bliver udpeget en tidtager, som i alles påhør gives ansvaret for, at alle kommer til. Det kan gruppen ikke klare kollektivt, for ingen synes de har ret til at afbryde tante Berta, når hun først er kommet godt i gang. Men det har en officielt udpeget tidtager.

### Kan I huske dengang?

Her tager familien en gammel og glad begivenhed op, som alle de tilstedeværende (eller de fleste) var med til, fx et bryllup på landet, et familiebesøg fra Australien, dengang far byggede garagen eller den sommer mormor skulle lære at køre traktor. Det bemærkelsesværdige ved begivenheden skal genfortælles, så sjovt eller rørende som man nu husker det, sådan at alle familiemedlemmerne får detaljerne op på lystavlen igen.

Det kan starte med at facilitatoren siger, ”Nå, hvad for en ting fra vores fælles fortid skal vi så have fat i denne gang? Lad mig få nogle forslag.” Så bliver der kastet nogle ideer op, og en af dem vinder genklang: ”Dengang vi var i Hansapark”. Så byder alle ind med, hvad de husker, de yngste og olderne først, og de voksne supplerer. De gode historier kan pudses lidt til, evt. overdrives så de bliver sjovere. Understøt fx med familiebilleder fra turen, hvis de kan findes frem tilpas hurtigt. Hav evt. dagens emne forberedt, så flere familiemedlemmer kan have deres billeder med fra dengang (men overdriv ikke kiggeriet med 100 billeder, det bliver trættende).

Sådan noget historiefortælling kan de gamle godt lide, for de husker jo ofte det fjerne bedre end det nylige. De unge får deres barndom fastholdt og får en stok af historier, de kan fortælle videre til deres børn. Man kan glimrende fortælle om den samme begivenhed hver andet år, hvis den er sjov nok. Resultatet bliver at familien bedre husker de glade stunder, de havde sammen, og det er et fint udgangspunkt for videre samvær.

Man kan også have et fast punkt, hvor oldefar fortæller om sin barndom og ungdom – sådan at de tilstedeværende børn og unge får deres nutidsliv sat i perspektiv. De voksne kan evt. finde på emnet (at gå i skole i den stråtækte, at bo tre børn i samme værelse, at gå til fest under mørklægningen, at være kærester før p-pillen) og oldefar improviserer så, og hjælpes på vej af spørgsmål. "Oldefars kvarter" kan foregå på et bestemt tidspunkt hver gang, fx under desserten, hvor de små lettere kan sidde stille og lytte. Så kommer han på hver eneste gang og får lidt af den interesse og respekt, som ældre ikke længere påkalder sig automatisk i familien.

### Ny kæreste: Hvordan bliver man en del af familien?

Hvordan modtager vi en person, der måske skal til at være medlem af familien? For eksempel har lillebror Thomas taget sin nye kæreste Helene med til påskefrokosten, hvor der er svigerinder og nevøer og andre med.

Den danske måde at gøre det på er, at vi byder Helene hjerteligt velkommen ved ankomsten, og hun kommer rundt og hilse på os alle sammen inden for de første fem minutter. Hun får plads ved bordet sammen med Thomas, måske nede i den ene ende for ikke at sætte hende i den varme stol. Vi lytter meget gerne, hvis hun af eget initiativ byder ind med noget i snakken hen over frokostbordet, og vi griner velvilligt af hendes morsomme bemærkninger, hvis hun har nogen – og taler dansk, selvfølgelig.

Men ellers ignorerer vi hende. Hun bliver ikke aktivt inviteret med i fællessamtalen over bordet, hun bliver ikke spurgt ud om noget hen over bordet, vi viser ikke nogen kollektiv interesse i at vide noget om hende, og ved kaffen i de bløde stole bagefter er der ingen, der opsøger hende på tomandshånd for at finde ud af, hvem hun er, eller for at få hende til at føle sig godt tilpas. Vi ville egentlig gerne, men det ville jo være lidt påfaldende, ikke? Og hun er sikkert helst fri for sådan at komme i rampelyset. Så hun sidder resten af dagen tålmodigt smilende som Thomas' umælende blindtarm, overset af alle.

Vi har ikke til *hensigt* at være afvisende, overhovedet ikke, men hun skal selv kæmpe sig vej til vores opmærksomhed, interesse og omsorg. Den har vi svært ved at give spontant til ikke-medlemmer af gruppen. Når hun så er kommet 10 eller 20 gange til vores sammenkomster, er vi blevet vant til hende og kan tage lidt gas på hende, og så er hun blevet en del af inventaret, dvs. optaget i familien. Det kan tage fem eller 10 år.

Hvordan kan vi gøre det anderledes? Jo, familiens facilitator – og det kan jo være storebror – kan tage ansvar for, at Helene får den særlige opmærksomhed, der letter inddragelsen i familien. Storbror kan på et tidspunkt ved bordet sikre sig ro og sige "Nå, Helene, velkommen til igen. Vil du ikke fortælle lidt om dig selv, der er jo nogen af os, der næsten ingenting har hørt. Hvor bor du og hvor voksede du op?" Det kan der gå 10 minutter med, hvor alle lytter med og stiller ekstraspørgsmål, indtil det opløser sig selv i snak.

Er det tredje eller fjerde gang Helene er med, og kæresteforholdet er blevet lidt mere fast, kan facilitator slå på glasset og sige: ”Helene, nu har vi set dig sammen med Thomas her nogle gange, og nu tror jeg det er på tide, at du lærer noget om hans fortid, som du ikke vidste. Her tænker jeg ikke på hans tidligere kærester - dem har han jo ikke haft nogen af, vil jeg lige minde resten af familien om! ☺. Må jeg ikke foreslå, at vi hver især lige kommer i tanke om en væsentlig eller sjov barndoms- eller ungdomserindring, vi har om Thomas. Jeg tror ikke, det skal være noget alvorligt eller meget afslørende. Vi skal jo nødig have at Thomas aldrig tager Helene med til hans pinlige familie igen! Om et par minutter slår jeg på glasset igen, og så tager vi et par af de gode erindringer, I har om Thomas for 10 og 20 år siden. Værsgo og tænk så det knager!"

Et par minutter senere høres så 4-5 erindringsglimt eller deciderede historier. Facilitator styrer det, så det ikke tager længere tid, end alle kan holde ud, måske 15-20 minutter. Det vækker forhåbentligt moro, familien får snakket om sig selv, og Helene er i en slags centrum, der ikke fordrer at hun skal tale og fortælle.

Tilbage til Helenes første besøg i den store familie. Hvis hun ikke er den generte type, og hvis selskabet før eller efter maden har fordelt sig i små grupper, kan facilitator påtage sig at introducere hende for alle familiemedlemmerne ved at føre hende fra den ene gruppe til den næste. Hver gruppe får 10 minutters snak med hende, hvorpå facilitator afbryder dem og trækker hende hen til den næste. Samtalen ansigt til ansigt er langt tryggere end det store og lidt skræmmende forum hen over frokostbordet.

Sådan at skifte rundt hele tiden er lidt usædvanligt og kræver facilitators åndsnærvær i en time, men det er godt for alle. Og Thomas og Helene vil være storebror evigt taknemmelig for at have lettet hendes første svære møde med svigerfamilien.

### Bytte plads

Er bordet så stort, at alle ikke kan snakke fortroligt med alle (dvs. flere end 6-8 personer), kan man arrangere pladsbytte undervejs. Det kan være midtvejs i hovedretten, før desserten eller før kaffen. Værten siger det, som det er: ”Nu skal vi sikre os, at vi ikke forlader hinanden, uden at vi alle sammen har snakket med alle de andre, så byt lige plads sådan her: [og så gives en instruks]".

Princippet kan være: Hver anden rejser sig og flytter to huller til højre om bordet (hvis man sidder 10 eller flere om et bord). Sidder man otte om et bord, med fire på hver side, hvor 1-2-3-4 sidder over for 5-6-7-8, så 1 sidder over for 5 osv., så giver den nye kombination 3-1-4-2 over for 6-8-5-7 god afveksling for alle.

Når man efter spisning sidder rundt omkring i lokalet og drikker kaffe, kan det være svært at skifte samtalepartner. Man vil ikke være uhøflig og rejse sig og forlade dem, man snakker med, og selv om man gjorde, er der ikke andre steder at sidde. Så timerne går, og man får ikke snakket med nogen af de andre. Første meget sent bliver der måske røre i forsamlingen, men dér er de første allerede på vej hjem. Spontant er vi ikke særlig frie og flydende; vi bliver siddende.

Som alternativ kan facilitator ved opbruddet fra middagsbordet bekendtgøre, at han hvert 20. eller 30. minut vil gøre en lille "Cortina". Det er et signal til opbrud, der kendes fra tangoaftener. Et kort stykke anderledes musik fortæller danserne, at de skal finde sig en ny partner til de næste tre danse. Ved kaffebordet slår facilitator blot et par gange på et vinglas, og alle (eller blot hver anden, det er nok) rejser sig med deres kaffekop og sætter sig et andet sted. Ingen afviser således nogen, for alle gør blot hvad facilitator har bedt dem om, og der er nyt selskab til alle. Er der enkelte, der vælger ikke at flytte sig, ser facilitator blot gennem fingre med det.

### Fastlæg næste sammenkomst

Taler vi ikke om påskefrokost, fødselsdag eller andre faste datoer, kan det være nyttigt at aftale en dato for næste sammenkomst, mens man er sammen i dag. Det er meget nemmere at gøre på stedet end pr. telefon eller mail senere. Det forudsætter at nogen har tænkt tanken på forhånd og bedt alle om at tage deres kalendere med. Det strider lidt mod vores forestilling om det spontane samvær, for det er jo ikke en møderække vi planlægger, vel? Men det gør de gamle trygge, hvis de ved hvornår familien skal ses igen, og det gør det nemmere for de unge travle at deltage. Og vi kan jo ligeså godt se det i øjnene: Vi får nok lyst til at ses igen om X uger, så hvorfor ikke være lidt på forkant?

Når 12 mennesker sidder med åbne kalendere, kan det tage 100 år, hvis folk begynder at forklare: "Nej, den 21. maj kan jeg ikke, jeg skal til et møde i Glamsbjerg med banefordelingsudvalget i tennisklubben og det *skal* jeg simpelthen denne her gang, jeg har ikke været med de sidste tre gange fordi blah blah…".

Facilitator introducerer derfor kalenderøvelsen med myndig stemme: "Skal vi sige, at vi leder efter en fredag, lørdag eller søndag aften om tre-fire måneder? Godt, nu siger jeg den første dato, hvor *jeg* kan. Hvis en af jer ikke kan, siger I "Nej!" med høj stemme og ikke andet. I skal *ikke* forklare hvorfor, bare sig nej. Så går jeg straks videre til næste dato jeg kan. Når vi kommer til en dato, hvor der er helt stille omkring bordet, har vi fundet dagen." Sådan en proces tager nogle få minutter, og alle er glade. (Lad evt. teenagerne og de yngste ugifte få lov til at fedtspille med familieaftalerne, som de helst vil: hvis nu noget bedre skulle vise sig.)

Hvis det ikke ligger i luften, at flokken skal mødes igen uden for de større festdage, kan facilitator spørge rundt i kredsen i løbet af aftenen, om der er nogen, der har et arrangement på bedding, fx en dåb eller en studenterfest, som alle de tilstedeværende skal med til, og som arrangørerne gerne vil præsentere eller datofastlægge, gerne langt ude i fremtiden – sådan at alle de tilstedeværende får det i kalenderen med det samme.

### Hvordan begynder man?

Før man bryder normerne og indfører en ny proces, skal man sikre sig accept fra værten, hvis man ikke selv er vært. Lettest er det jo at starte med sit eget arrangement, for dér har man vide beføjelser. Gæsterne kan alligevel godt lide at kende til evt. forandringer i det ritual, de kender så godt. Så introducér det nye grundigt, og forklar det gode udbytte, der tilsigtes. Har man taget nogle nøglepersoner i ed på forhånd, vil de straks brumme deres velvilje og sige "Okay, lad os prøve det!". Det gør resten af familien tryggere.

Prøv ikke fire nye ting den samme aften. Familien vil føle sig løbet over ende. Start med én proces, gentag den de næste par gange, og skift så til en anden eller læg en mere på. Hellere langsomme forandringer, der accepteres, end hurtige, der afvises. Husk I har de næste 30 år til at eksperimentere.

# 3. Når forældre mødes i skole og institution

### Forældremødet i klassen

I grundskolen indkalder klasselæreren forældrene til orienteringsmøde et par gange om året. Det er forældrenes lejlighed til at høre nyt om klassen, gøre deres indflydelse gældende og møde de andre elevers forældre.

Klasselæreren er mødeleder, og den første halve eller hele time orienterer hun om undervisningsplaner og pensum og klassens aktiviteter. Der er måske en anden lærer med, som gør det samme, og til sidst er der andre nyheder fra lærerne og lidt om klassens trivsel. Derefter er det forældrenes tid, måske en time med debat om forskellige emner. Det kan handle om fælles regler for børnene, fx hvornår de skal være hjemme om aftenen. Det mener vi som regel, at vi skal være enige om, og det passer fint med vores opfattelse af, hvad møder er til for: på møder diskuterer vi ting og prøver at nå fra uenighed til enighed.

Desværre kan læreren ikke rigtigt træde i karakter som mødeleder og sikre et tjekket, energifyldt og udbytterigt møde. Hun har ikke noget egentligt mandat til at gøre det, for forældrene har ikke bedt hende om at være mødeleder. Det *er* hun bare, nærmest pr. tradition.

Som på alle andre møder optager et lille mindretal af deltagerne broderparten af taletiden, og mange siger ingenting hele aftenen. Set fra forældrenes perspektiv er det ikke så rart; ingen kommer med det formål *ikke* at sige et muk, men sådan går det for mange. Det kan læreren ikke gøre noget ved; hvis folk vil sige noget, må de jo række hånden op, tænker hun, sådan er det jo på møder: Ordet er frit, det er bare at gribe det. Hun kan føre en talerliste og gør det gerne, men hun ikke tvinge folk ind på talerlisten eller ud af den igen, vel?

Læreren synes heller ikke, hun kan skære tangenter af eller stramme diskussionen op. Det ville jo være uvenligt over for de forældre, der blev skåret af, og forældrene skal jo være glade for forældremødet. Så de snakker i øst og vest indtil ”emnet er uddebatteret” eller tiden er gået.

Da diskussionen egentlig holdes for forældrenes skyld, hvilket læreren understreger, kan hun som mødeleder ikke tvinge noget resultat frem. Det er der heller ingen enkeltforældre, der kan. Ingen af dem har autoritet som mødeleder, og de har derfor svært ved at stille sig op og sige, "Hey, er det så ikke det her, vi bliver enige om, og så er det godt nok?"

Mødet afsluttes derfor let med halve beslutninger blafrende i vinden. Læreren afslutter måske mødet en halv time senere end ventet, fordi der hele tiden er nogen, der vil sige noget, og dem synes læreren ikke, hun kan fratage taleretten. Forældrene går lidt uforløste og trætte hjem, og dem, der er kommet alene, siger til ægtefællen: ”Næste gang er det altså din tur.”

(Det var det halvdårlige forældremøde. Ikke det gode, som der selvfølgelig findes masser af. De kan udspille sig på mange andre måder også.)

### Giv læreren lov til at facilitere

Al erfaring siger, at når 20 mennesker skal snakke sammen, skal det faciliteres stramt. Ellers bliver det let et kaos, hvor de mest talende dominerer. Der skal være en fast, opmærksom og inkluderende mødeledelse, som sikrer at samtalen er fokuseret, at alle bliver hørt, at der bliver samlet op på det hele og at der afsluttes til tiden.

Læreren kan påtage sig facilitatorrollen på to måder. Enten tilbyder hun selv forældrene at tage den, hvis de har brug for det og giver hende lov. Eller også drøfter et par af forældrene rollen med hende før mødet og beder hende om at påtage sig den. De kan evt. vise hende dette kapitel. I begge tilfælde skal facilitatorfunktionen præsenteres for hele forældregruppen, der så får lejlighed til at sige ja eller nej tak. Med deres tilladelse har hun mandat til at være lidt skarp i styringen, og det er som regel, hvad der er brug for.

Hvad ligger der så i rollen? Her er en række ting, hun kan gøre i forældrehalvdelen af forældremødet.

1. *Stille dagsorden op*. "Godt, lad os se, hvad I vil tale om. Jeg har fået to punkter på forhånd: Hvem skal arrangere klassefesten i marts, og hvor mange lommepenge synes I børnene skal have. Er der andet?" En forældre siger: "Ja, synes vi det er i orden, at pedellen overfusede de tre drenge i skolegården i går?" En anden forældre: "Nej, det synes jeg var totalt grænseoverskridende, og jeg forstår ikke, hvordan han igen og igen kan…" Her afbryder læreren: "Hov, vi stiller bare punkter op nu, vi diskuterer dem ikke. Så vi har et punkt om pedellen. Det var tre punkter. Mere? Nej? Godt. Skal vi tage klassefesten først og sige 10 minutter, for det er vist primært et udvalg, der skal nedsættes. Næste punkt er lommepenge, det er vist en større en, lad os sig en halv time. Og pedellen, hm, 10 minutter, ja? Det giver 10 minutters buffer, og så er vi færdige klokken 21. Skal det være sådan? Godt."
2. *Åbne hvert punkt*: "Lad os tage første punkt, klassefesten, som vi satte 10 minutter af til. Hvem skal orientere om det punkt? Lene, værsgo." Lene fortæller erfaringer fra sidste fest og hvad der kræves af festudvalget denne gang. "Tak, Lene. Så formålet er simpelthen at få nedsat et ansvarligt festudvalg. Er det her, jeg spørger hvem der vil være med? Ja. Så værsgo at melde jer."
3. *Inkludere alle*: *Summe*. Når et emne skal drøftes, kan man bare lade folk tale eller markere, men det udelukker som nævnt den halvdel af forældrene, der ikke formulerer sig så hurtigt. Læreren kan derfor søge at få alle på banen først: "Før vi drøfter det her med lommepengene *i plenum*, foreslår jeg I går sammen to og to, *når jeg siger til om et øjeblik*, og fortæller hinanden, hvad I tænker om det emne – sådan at I lige får jeres tanker frem på tungen. Så hører vi lidt af det bagefter i plenum. Vi gør det sådan, at I nu kigger over i modsatte side af lokalet, og når I får øjenkontakt med en forældre, I ikke sidder lårene af til daglig, finder I to sammen. Jeg siger til, når der er gået syv minutter. Værsgo!" Næsten alle mennesker synes det er rart at summe, for så får man *sagt* noget og det er tryggere at gøre det i den lille gruppe end i plenum. Denne forbehandling kvalificerer desuden typisk de indlæg, der bringes op i plenum bagefter.
4. *Høre alle: Plukning og lynrunde*. Når forældrene har summet, skal deres overvejelser bringe op i plenum. Med 20-30 personer til stede er det nemmeste, at facilitator "plukker", dvs. hører dem, der markerer. Forældre der markerer hele tiden kan læreren vælge at holde lidt tilbage, mens hun giver tid til at andre får forberedt et indlæg og rækker hånden op. Er der færre, fx 10-20 deltagere, kan hun tage en lynrunde, hvor hver deltager får fx et halvt minut. Tiden skal styres stramt, for mange vil gerne tale længere, nu de endelig har ordet, så læreren skal være på tæerne og sende ordet videre med fagter, nik og "Tak!", "Super!" og "Godt, næste!".
5. *Fokusere diskussionen*. Lader man som facilitator deltagerne sige lige præcis hvad de vil, kører emnet snart af sporet. Læreren skal derfor forklare, at hun vil tage sig den frihed at hjælpe drøftelsen tilbage til emnet, når hun vurderer der er behov for det. Det vil måske kortvarigt støde den forældre, det går ud over, men alle de andre bliver lykkelige. Gør man det høfligt, minimeres skaden. Fx sådan: "Du bringer et vigtigt emne op, nemlig de dyre mobiltelefoner, men jeg tror det er noget andet end det med lommepengene. Kan vi tage den en anden gang, hvis der er behov? *Har* du noget til lommepengene… eller er der andre?" Hvis et indlæg er langt og vævende, kan hun gå ind og støtte: "Så det, du siger, er at 300 kr. om måneden er okay, hvis de selv køber tøj, men ikke betaler mobil?"
6. *Konkludere*. Diskussioner kan som regel klares på den halve tid, hvis en facilitator er opmærksom på løsninger og enigheder i gruppen og bringer dem frem i fokus. "Jeg hører mange af jer sige, at 200-300 kr. er et rimeligt beløb, er det ikke rigtigt? Hvad, snarere bare 300 kr.? Godt. Men mange af jer mener også, at der ikke skal tages nogen beslutning her, for det beslutter enhver selv? Så de 300 er til orientering. Det er dér, vi lander, ikke?" Hun kigger rundt, og hvis der nikkes lidt og ingen aktivt siger nej, er dét konklusionen. "Hvem skriver det ned? Jens? Nej? Skal *jeg* tage det med, når sender årsplanen ud på Forældreintra? Godt, det gør jeg."

Med en sådan styring får læreren skabt et effektivt og dynamisk møde, hvor alle får sagt noget i summegrupper et par gange og plenumdiskussionerne holdes til et minimum. Det vil forældrene typisk være glade for, for de oplever en facilitator, der er myndig, opmærksom og inkluderende, og sådan en lærer vil de gerne have til deres børn.

Flere gode råd til facilitator kan læses i min bog "Facilitering: Ledelse af møder der skaber værdi og mening" (Hans Reitzels Forlag, 2011).

### Når forældre skal lære 50 forældre at kende

Møder, festlighed og arbejdsweekender i vuggestuen, børnehaven, fritidsordningen og skolen anses ofte som vigtige for sammenholdet mellem forældrene. Det er godt for børnegruppens trivsel, at forældrene kender hinanden og har det godt med hinanden.

Ved det første store forældremøde i institutionen eller klassen prøver pædagoger og lærere derfor at ryste forældrene sammen. Måske skal man medbringe en ret til et fælles bord, hvor man skal sidde og spise og rigtigt hygge. Formen er komplet fri; man skaber og udbygger relationer efter bedste evne. Nogen svømmer ovenpå, som fisk i vandet, andre synker, ned i tavshed, siddende alene i et hjørne.

Selvfølgelig er denne første komsammen blevet indledt med en præsentationsrunde; det sørger værterne for. Da der er 20-40 forældre til stede, er den kortfattet. Det foregår sådan her: "Jeg hedder Michael og er Almas far. Jeg hedder Mie og er Amalies mor. Jeg er Amandas far og hedder Mikkel. Det er Anna, der er min datter, og jeg hedder Marie. Jeg har en anden Anna, og jeg hedder Mik". Ingen djævel kan huske noget fra sådan en runde. Men nu *har* vi jo præsenteret os, ikke. Så vil det være fjollet, hvis vi gør det igen næste gang, tænker pædagogerne og lærerne.

Ved alle senere sammenkomster *lader* alle forældrene derfor, som om de kender hinanden. Det burde vi jo, for vi *har* jo taget den runde, sidste år. Og hvis man kigger sig omkring, ser man lutter folk, der sidder og snakker sammen, som om de var gamle venner. Det er de sandsynligvis også, for det er vores bedste bekendtskaber, vi søger ud. Dem sidder vi så og trygger os ved, og det kan tage rigtig lang tid, før vi får tjek på hele forældregruppen.

Tænk hvis man stillede sig op til et forældremøde i 3. klasse og indrømmede: "Jeg har altså kun lært navnene på ca. to tredjedele af jer." Skandale! "Er det *mit* navn, du ikke kender? Vi stod sgu da og skrællede grønsager en time sam­men før sidste klassefest! Tag dig sammen, mand!"

Hvis man efter en del samvær stadig ikke kender navnet på folk, har man svært ved at være sammen med dem eller tæt på, for tænk hvis det blev afsløret, at jeg har glemt, hvad du hedder, gys. Så jeg holder mig til dem, jeg har lært at kende fra start af. Det hæmmer i sagens natur det brede sammenhold i klassen, for der er hele tiden nogen andre, man har let ved at tale skidt om, nemlig dem man ikke har fået etableret en god kontakt med tidligt.

Samværet omkring klassearrangementer er lige så spontant og ustyret som andre steder, dvs. svært at etablere, vedligeholde og udvide. Man søger med strømmen derhen, hvor der er let at være, dvs. sammen med de få, man er trygge ved og umiddelbart har kemi med. Forældregruppen deler sig gradvist, nogle har en gruppe at være i, andre er udenfor. Rygter fortælles, man forarges over de andre, og sammenholdet kommer måske ikke over middel.

Socialt fægter de 50 forældre i blinde. Somme tider fungerer en forældregruppe, somme tider gør den ikke; det ved alle lærere og pædagoger. Sådan her tænker de: "Det er umuligt at forudsige med de forældre. Vi gør, hvad vi kan! På de 12-14 år i institutioner og skole laver vi en præsentationsrunde hvert sted, et par kageborde, en snes forældremøder, nogle fælles middage og et par arbejdsweekender og faktisk mange andre ting. Vi kan skabe sådanne rammer, men forældrene må selv fylde dem ud. Sammenhold er jo noget, der kommer spontant, når folk spiser og drikker sammen, ikke. Nå ja, eller også gør det ikke. Så er det bare ærgerligt."

### Sammenhold kan faciliteres frem

Gruppers sociale liv er ikke bare et spørgsmål om held og tilfældighed. Som ansvarlig for en gruppe forældre kan man faktisk gøre noget. Her er nogle enkle processer, som en lærer eller pædagog kan bruge til at fremme fællesskabet i forældregruppen.

*Gentag præsentationsrunden*. Læreren siger det, som det er: "Vi tog en præsentationsrunde sidst, men det er der jo ingen, der kan huske noget af. Og nogle af jer var her ikke sidst. Så vi gør også denne gang." Læreren kan faktisk have det som fast punkt de første fem år og forklare hvorfor: Hver gang er det nye kombinationer af forældre, der kommer, så man skal have været med mindst ti gange for at have opsnappet alles navne.

*Pege fingre*. Efter nogle møder med præsentationsrunder, kan man køre en variant. Læreren forklarer:

"Om lidt sætter I ser sammen med en forældre, I ikke kender så godt, et sted her i rundkredsen. I genopfrisker lige hinandens navne og børn, og så går I ellers i gang med at genkalder jer alle de andres navne. I gør det, man aldrig må i pænt selskab, nemlig pege fingre, men det skal I nu, idet I gennemgår hele flokken sammen: "Ham der ovre, det er Alexanders far, han hedder Kim, og ved siden af, hende kender jeg ikke", "Det gør jeg, det er Frederikke, Maries mor, hun er lige begyndt i klassen, de er flyttet hertil fra Odense, manden sidder derovre og hedder Jes" og sådan bliver I ved, hele vejen rundt, og fortæller hinanden lidt om dem, I kender mere til. Dem I er helt blanke på, kan I spørge om hos jeres sidemand til den anden side, eller endnu bedre, gå over og præsentér jer og få navnet direkte. Vi bruger 10-15 minutter på det. Værsgo, find en makker."

Det er hyggeligt at udveksle venlig sladder med en fremmed, og det legitimerer problemet og løsningen: Vi kan ikke lære så mange mennesker at kende på så kort tid, så det skal vi gøre en ekstra indsats for.

*Sid i cirkel*. Skal mødet holdes i et lokale, hvor der står borde i øer, kommer mange til at sidde med ryggen til hinanden, og det er ikke rart for nogen. Sid så vidt muligt i en cirkel, med lærer og tavle/skærm i et hul i cirklen. Fjern tomme stole; de er energidræn. Gør straks plads i cirklen til for sent ankomne – det er meget ubehageligt ikke at sidde med i en cirkel. En cirkel vil anspore forældrene til at komme til tiden næste gang, så der ikke skal skramles med stole.

*Pladsbytte*. Ægtefæller og gode venner sætter sig som regel sammen. For at få rørt i gryden kan læreren indlede aftenen med pladsbytte: "Før vi starter, vil jeg bede jer – når jeg siger til om et øjeblik! – om at finde en ny plads mellem to forældre, I ikke har snakket så meget med. Når I har sat jer, så brug to minutter på at genopfriske navne og børn, både på jeres højre og venstre side. Værsgo!"

*Summepar*. Efter lærerens oplæg i første halvdel af mødet kan hun bede forældrene om at summe om det, de hørte; har de nogen kommentarer til årsplanen eller klassens aktiviteter og trivsel? De kan anmodes om at finde sig en makker et par stole borte, så de får en ny hver gang. Det er ikke alene formidlingsmæssigt en god ide, det tjener også sammenholdet i gruppen. Hvis man to-tre gange på møde efter møde ledes til at tale med en ny forældre, hvor man holder lidt af den andens liv i sine hænder, som teologen K.E. Løgstrup udtrykte det om samtalen mellem to mennesker, vil det fremme sammenholdet.

*Inspirationsrunde*. Det er almindeligt at drøfte fælles regler for komme-hjem-tider, pizza i det store frikvarter, alkohol o.l. Enighed om den slags er en god ting, synes mange forældre. Læreren kan foreslå et supplement eller alternativ, hvor forældrene lytter til hinandens regler og opdragelsesprincipper med henblik på at lade sig inspirere – snarere end at indgå en bindende aftale. Desuden er det fint at vide konkret, hvornår Ina og Toms Amalie skal være hjemme om aftenen og hvorfor, så man kan tage individuelle hensyn.

Læreren motiverer runden og siger: "Lad os høre hvad I giver i lommepenge, og hvad det dækker – slik, tøj, skolefrokost e.l. I skal ikke give gode råd til nogen, men dele jeres erfaringer og tanker. Hvis de er gode, vil I automatisk inspirere hinanden. Giver nogle af jer fx meget store eller meget små beløb i lommepenge, vil jeres begrundelser her også gøre det lettere for resten af jer at forstå, hvorfor det er sådan. Så vidt jeg kan se, er der forældre for ca. 15 børn i aften, så hvis I tager et minut hver, og jeg styrer tiden, er det okay? Thomas, vil du starte?"

Hvis en forældre under runden tage ordet uden for tur og begynder at argumentere mod Amalie store lommepenge, griber læreren venligt ind og minder om, det var en lytte- og inspirationsrunde.

*Ting der fungerer hjemme hos jer*. Omsorgen for børnene kan let blive meget problemfikseret – overvægt, computerspil, alkohol, stoffer og dårligt selskab. Som afveksling kan læreren lade forældrene fortælle om ting, der fungerer rigtig godt med barnet hjemme hos dem. Det kan gøres i plenumrunde eller i 6-8 personers grupper. Så kan forældrene fortælle:

"Anders er superglad for sin ethjulede, som vi købte på nettet til 300 kr., vi synes det har hjulpet på hans stammen". "Olga får godnatlæsning så længe hun vil, men aldrig længere til kl. 21, dér slukker vi konsekvent lyset. Så er hun lettere at få i seng kl. otte eller halv ni." "Jeg laver pastasalat med grønsager to gange om ugen til Saras madpakke; hun elsker det og jeg slipper for det daglige morgenstress med madpakken."

Forældrene er glade for at dele deres succeser, og de kan ikke undgå at blive inspireret af 20 gode historier. Gentages processen halvårligt, vil forældrene i stigende grad opleve hinanden som ressourcepersoner og rådgivere, snarere end som diskussions­opponenter, snakkemaskiner eller nikkedukker.

### Arbejdslørdagen i institutionen skal faciliteres

Det er almindeligt at samle forældrene i en selvejende institution (børnehave eller fritidshjem) til en arbejdslørdag en gang om året. Det er godt for forældresammenholdet, mener pædagogerne, og samtidig får institutionen frisket op på legeskur, stakit og udearealer. Personalet køber materialer og laver en liste over opgaver, der skal udføres, og så vælger forældrene hvad de vil gå i gang med. Der er typisk meget lidt styring fra lederens eller pædagogernes side. De vil jo ikke bestemme over forældrene, der selv må vælge hvad de vil lave.

Men det er ikke altid lige sjovt at være til arbejdslørdag. De fleste forældre vil fx synes, at det er komplet meningsløst at stå og male en væg i en time uden selskab, når nu vi nu skulle have det så hyggeligt. Men det er svært at gøre indsigelse, og hvem skal man beklage sig til? Alle pædagogerne er jo travlt beskæftiget med hver deres job, for at vise deres gode vilje. "Jeg kunne jo godt smide penslen, men så skal jeg trænge mig på et andet sted, og hvem siger der er plads til mig dér? Nå, væggen *skal* jo males, så jeg bider tænderne sammen og sværger, at det er sidste gang, jeg kommer til arbejdslørdag."

Pædagogerne skal forberede arbejdsdagen, så den sikrer social interaktion. Den handler ikke kun om at få det hønsehus banket sammen. Forældrene skal lære hinanden at kende og mødes og snakke på kryds og tværs. Det sker ikke altid af sig selv, så man kan vælge at facilitere det.

Facilitator er lederen eller en stærk og udadvendt pædagog. Ved ankomsten fordeler hun forældrene i grupper på 3-5 personer. Hun hjælper ægtefæller til at vælge hinanden fra: "Peter, du skal ikke arbejde sammen med din kone, kom herover og mal en væg sammen Jens og Nina, okay?". Arbejdet i hver gruppe skal være tilrettelagt, så man arbejder få meter fra hinanden – så man kan tale ubesværet sammen. Ingen jobs skal være til én person. Der skal skiftes arbejdsgruppe hver time eller hver anden, så man snakker med mange i løbet af dagen.

Facilitators eneste ansvar på dagen er at gå rundt og sørge for, at alle grupperne fungerer socialt (og arbejdsmæssigt). Står Ulrik og maler alene, fordi Stine blev kaldt bort og Knud blev dårlig, skal facilitator invitere ham med over i en anden gruppe og skubbe ham ind dér; sådan noget kan en facilitator tillade sig.

Efter halvanden time ringer facilitator med klokken. Så er der vand og en snack, og forældrene bliver opfordret til at vælge nye opgaver. Dem der vil fortsætte, får lov til det; de andre samles i nye hold og vises til rette. Projekterne bør ikke være mere komplicerede, end der let kan skiftes medarbejdere på dem flere gange om dagen – ellers stavnsbindes "projektlederen".

Bringes forældre til at tale og arbejde sammen på arbejdslørdage og skole og institution generelt, vil det efter al erfaring fremme sammenholdet: social kapital, som det også kaldes i disse år. Det er ikke altid nok med plenumdiskussioner, sammenskudsgilder, arbejdslørdage og fester efter devisen "Hej, kom ind og vær med, I må sige og lave lige, hvad I har lyst til".

Frie former er ofte fravær af former, og det kan hæmme samværet. Optræder læreren eller pædagogen som facilitator, vejleder hun forældrene lidt nøjere, og det kan bringe dem sammen hyppigere, tættere og varmere.

# 8. Det er svært at gå til reception

En reception hører arbejdslivet til, men skal forestille at være en festlig begivenhed. Dog er der formentlig meget få, der *elsker* at gå til reception. Jeg har spurgt i mange forsamlinger, men aldrig stødt på nogen.

Det centrale problem er relationsskabelse. Det er slemt nok at stå alene og glane til en *fest*; det er kedeligt og koster social selvagtelse. Men til en reception koster det også *professionel* status, bilder man sig ind. "Jeg er ikke alene den hæmmede type rent socialt, jeg kan heller ikke begå mig i professionelle netværk. Se hvor de alle sammen står og laver vigtige aftaler! Det kan jeg ikke, og det er sådan noget man bliver fyret for!"

Man står udstillet til offentlig spot og spe, mens al teenageusikkerheden og eksklusionsangsten skyller ind over en i blussende bølger. Det er så rædselsfuld en oplevelse, at man ikke magter at stå alene til en reception i mere end 20 sekunder, før trykket *må* udlignes. Enten ved at man overgiver sig til det illegitime, nemlig at presse sig ind i en gruppe af gamle kolleger, der heller ikke cirkulerer. Eller, hvis man har forsømt at medbringe sit slæng, ved at man forlader lokalet – ud på toilettet, tjekke mobil, en smøg udenfor, hjem, udfrielse!

Men lad os sige man mirakuløst finder en fremmed at tale med. Hvis han efter ti minutter viser sig at være en kedsommelig fætter, hvordan slipper man så af med ham, før man har spildt en værdifuld time af sit unge liv?

Amerikanere kan sige "Nice talking to you! Catch you later!" og glide videre i lokalet uden at fornærme hinanden, men det tror vi danskere ikke er muligt. For det første er bemærkningen "Det var hyggeligt at tale med dig!" jo en lodret løgn, og det vil vi sandelig ikke være bekendt *over for os selv* at bilde folk ind. For det andet støder man jo derved den anden person ud af vores lille tomandsgruppe, ud i mørket og isolationen, lige lukt ned i det relationsløse helvede, og det kan vi ikke få os selv til.

For det tredje – som det viser sig efter kort tid – så er der ingen andre steder at gå hen! Forlader vi en idiot for at tage en kanapé mere, støder vi med usvigelig sikkerhed ind i ham dér ved buffeten igen. *Han* kunne nemlig heller ikke finde nogen at tale med, for alle samtalegrupperne har et skilt hængende med "Alt optaget". Så står vi dér sammen igen, i dobbelt megapinlighed.

Vi kan konkludere, at vores eneste reelle chance efter trekvarters elendig konversation er at udbryde "Nå, jeg skal hente børn!" og styrte ud i garderoben. Og det var så den reception.

### Cortina og partnerbytte

Hvis man inviterer til reception, skal man erindre at mange af ens gæster vil lide af KRRS, det kontaktreciprokke receptionssyndrom: Hvordan kommer jeg i snak med en fremmed, og hvordan slipper jeg af med ham igen?

Til at lindre syndromet kan vi benytte den ovenfor omtalte cortina, et signal til partnerbytte i tango. Det kan gøres således. Når alle er ankommet og man som vært har holdt sin velkomsttale, siger man:

"Ved I hvad, jeg har inviteret mange dejlige mennesker i dag, men mange af jer kender ikke hinanden. Det skal vi råde bod på som følger. Når jeg om et øjeblik slår på de her to glas, vil jeg bede jer vende jer mod en anden gæst, I ikke kender, og bruge syv minutter på at finde ud af, hvem hinanden er. Så slår jeg på glasset igen, I finder ny person, og så fremdeles, 4-5 gange i alt; det tager en halv times tid. Derefter holder jeg op, og I kan sludre som I vil og få fyldt jeres glas op. Hvis det er oplagt, kan I jo præsentere nogen af dem, I kender i forvejen, for nogen af dem, I lige har mødt. Er I klar? Hvis I ikke finder en makker med det samme, så træk herop mod mig, så kobler jeg de sidste af jer sammen. Værsgo, find den første!”

Lidt overrumplede går alle i gang, snakken stiger hurtigt mod loftet, som en blomst der folder sig ud, og en god halv time senere har alle mødt fire-fem nye mennesker. (Værten eller en assistent er på gulvet under hver cortina og hjælper de få søgende tiloversblevne med at finde hinanden og fører den eventuelt allersidste hen til et par, så de er tre.)

Gæsterne kan som minimum gå hjem med god samvittighed over, at de har minglet som de burde. Men ambitionen er selvfølgelig, at de møder nogen, de har gode ting til fælles med eller havde det sjovt med og som de har lyst til at mødes med senere, for business or pleasure.

Er gæsterne af den mere kompetente slags, kan man bede dem fortælle partneren, hvem de i øvrigt kender til receptionen. Det kan blive nyttigt, hvis man giver det en business- eller anden mere brugsagtig vinkel: "Jeg er her med min veninde Lise, som arbejder med frivillige ligesom dig, men i Folkekirkens Nødhjælp. Så kender jeg også Kristian derovre, han er leder af en produktionsskole; han har sine store døtre i tre uger lige nu, de skal til Paris i overmorgen." Wink, wink.

Har man flere lokaler til rådighed, kan man reservere det ene til denne cirkulation, som kan fortsætte lige så længe, der er kunder til den. Gæsterne kan under hele receptionen træde ind og ud af lokalet som de lyster, næsten som var det et dansegulv med syvminutters pardanse. Men der er en stor forskel. Al angst omkring inklinationer og afvisninger er afskaffet. Der er ingen grund til at dulme det kontaktreciprokke receptionssyndrom med tre hurtige drinks, for facilitator har lagt en tryg form ned over den ellers så frie partnersøgning og -afskedstagen: cortinaen, værtens slag på de to glas, der løfter det tunge ansvar for partnerbytte fra gæsternes spinkle skuldre.

### 26 gode råd til receptionsgængere

Hvis værten ikke faciliterer receptionen, må man klare sig selv. Her er nogle gode råd.

Ankomst

1. Tag en flaske med, hvis dét ligger i luften. Men undlad ikke at komme, fordi du ikke kunne finde på en raffineret gave. Gaven er blot et symbol, en adgangsbillet. For værten er det vigtigere, at du kommer og bidrager til, at det bliver en vellykket reception.
2. Kom til tiden, eller et par minutter før. Kommer du trekvarter inde i receptionen, har alle fundet nogen at snakke med. Så kan du stå og glo alene.
3. Hils på værten og udveksl et par ord med hende, især hvis hun står alene; en vært bør ikke flagre alene. Træd til side for de næste gratulanter. Det er ikke værten, du er kommet for at tale med; det har hun for mange pligter til.
4. Ankommer du med en kollega eller ven, så aftal at I skilles ved ankomsten og går løs på selskabet hver for sig. Eller aftal at I *sammen* går i krig, med henblik på at skilles når lejlighed byder sig. Så kan I senere hjælpe hinanden med det sociale ved at bryde ind i den andens samtale eller invitere vedkommende indenfor i jeres.

At indlede samtale med en ny person

1. Brug ikke for meget tid på venner og kolleger, som du lige så godt kan tale med ved en anden lejlighed. Det er den uøvede receptionsgængers kardinalsynd: tryghedsnarkomani. Brug i stedet din tid på fremmede eller på folk, du kun kender perifert.
2. Gæster, der står alene, vil være lykkelige for, at du indleder en samtale med dem. En fremstrakt hånd bliver *aldrig* afvist. Præsentér dig samtidig: ”Dav, jeg hedder Ib Ravn.” Den anden vil da vide, hvad der skal svares, nemlig det samme: ”Davs, Connie Olsen,” og så er ballet åbnet.
3. Mange mennesker tror, at man skal være åh, så original og autentisk, når man indleder en samtale med en fremmed. Men de indledende fraser er ikke vigtige i sig selv; de er kun et middel til, at parterne kan finde noget mere interessant at tale om.
4. Stil et simpelt spørgsmål for at få samtalen startet: ”Nå, hvor kommer du fra?” "Hvordan kender *du* så værten?" ”Er du kollega eller familie til værten?” "Hvem er *du* så?" "Arbejder du her?" "Kender du alle de mennesker her?" Vejret, maden, opdækningen, stemningen, velkomsttalen – ethvert trivielt emne kan bruges.

Samtalen

1. Hvis samtalen ikke glider af sig selv, så stil et par spørgsmål mere. Fortæl selv uopfordret om noget, der optager dig, hvis du ikke bliver spurgt af den anden.
2. Formålet med at bruge 5-10 minutter på en vildfremmed er at opdage, om man har noget til fælles; enten fælles interesser eller fælles humor. Hvis man har fælles humor, kan man tale om hvad som helst, og det vil være sjovt i sig selv.
3. Hvis man ikke ligefrem står og kluklér eller storsmiler til hinanden, handler det om at fiske rundt efter fælles interesser eller erfaringer, så samtalen kan blive givende. Bliv derfor ikke hængende i det første, det bedste emne, I slår ned på, men tag fat i forskellige emner eller spørg til andre professionelle og personlige interesser. Måske er du heldig og I opdager en fælles, sjælden lidenskab, der pludselig gør det spændende at tale sammen.
4. Når to mennesker taler sammen, vil de spontant stille sig med front mod hinanden. Hvis man er tre eller flere, danner man uvilkårligt en cirkel. Vi elsker grupper, især i Danmark, det er det bedste vi ved, rent socialt. Men grupper er eksklusive, og en rundkreds betyder, at vi alle sammen står med ryggen til dem, der ikke er med. Til helvede med dem. Det er der mange udlændinge i Danmark, der har været udsat for. Prøv at åbne sådan en sådan cirkel ved at træde til side og lave et hul i den. Står du i et par, så prøv at bryde din optagethed af din samtalepartner ved at stå med siden til vedkommende, så I begge kigger lidt udad og ser på andre end hinanden. Så er det nemmere at opdage de fremmede og invitere dem ind, og det er nemmere for andre at trænge ind ved egen kraft.

At afslutte en samtale

1. Står I og taler *meget* hyggeligt og frugtbart sammen i en halv time, så overvej, om I skal mødes ved en anden lejlighed. Foreslå det evt. og giv dit visitkort, så du kan komme videre. Der er andre, du skal møde, før receptionen er slut.
2. Går der omvendt 10 minutter uden at det er blevet særlig sjovt eller spændende, så gro ikke fast. Bryd rask og venligt op, f.eks. med disse ord, og gå derpå beslutsomt bort: "Det var hyggeligt at snakke med dig!" "Nå, lad os cirkulere lidt. Vi støder sikkert på hinanden igen!" "Nåda, tiden løber. Er der ikke nogen andre vi bør hilse på, tror du?" "Skal vi ikke gå over og sige dav til de to elegante damer derovre?" "Hov, der er én, jeg skal have fat i. Vi ses igen!" "Nå, tak for snakken, jeg må have mig en ny drink." "Hils lige på Nikolaj her, min gode kollega. Jeg tager mig lidt mad."
3. Vær ikke ked af at forlade din samtalepartner. Ingen er tjent med at I står og keder hinanden. Den person, du er bange for at afvise, er sandsynligvis lige så træt af at tale med dig. Livet er kort, specielt selskabslivet. Vis venlighed ved at involvere den, du forlader, i en senere samtale.

At cirkulere

1. Brug af og til et par minutter på at stå alene og kigge rundt. Styrt ikke hen i en kollegas trygge favn. At stå alene er at invitere andre til at komme og hilse på. Måske får man således øje på personer, man gerne vil snakke med, nu eller senere. Der kan også være personer til stede, der er kommet sent og ikke kan bryde ind i de samtaler, der allerede kører – snak med dem. Og styr din pubertære angst for at blive set stående alene. Falder himlen ned, fordi de andre tror, du ikke er selskabets mest populære person? Du demonstrerer tværtimod social styrke og venlighed ved at være åben og tage imod dem, der har brug for nogen at snakke med.
2. Hvis du under en samtale ser en person traske ensomt forbi, så åbn op mod vedkommende. Præsentér dig for den fremmede, få hans navn, eller fortæl hvad I netop stod og talte om og invitér ham til at give sit besyv med.
3. Efter en time kan du have hilst på og sludret med temmelig mange. Prøv da at præsentere folk for hinanden, når de går forbi. Det er lidt formelt, men modtages altid godt. Kan du ikke huske folks navne, så sig, "Hvad, øh, kender I hinanden?", eller "Se her, du skal møde min kollega Peter Jensen", hvorpå den, hvis navn du ikke kunne huske, straks siger sit eget navn.
4. Hvis I står 4-5 personer og taler sammen, så skal det være rigtig sjovt og givende, før det ikke er bedre at finde en sjette at tale med. Generte mennesker lader sig desværre tit spise af med at stå og lytte til andre, frem for selv at starte en samtale med en fremmed.
5. Gør værten glad ved at sludre med hans familie, der ellers godt kan stå lidt isoleret i selskabet af professionelle kontakter. De ser altid lidt anderledes ud end de professionelle gæster og har typisk noget andet at byde på.
6. Er der stole, så undgå dem. Siddende har man fysisk set en meget lille kontaktflade – kun de par stykker, der sidder tæt omkring. Stående kan man derimod på få sekunder komme fysisk tæt på dusinvis af mennesker. Man kan tale diskret med *få* eller selvsikkert omfatte *mange*; man kan henvende sig til nye uden at udelukke gamle. Siddende skal man skramle hen over folks tæer med en stol for at gøre det samme.

Afsked

1. Forlad receptionen diskret. Larmer du rundt og siger farvel til højre og venstre, signalerer du til gæsterne, at nu er festen slut. Men det skal værten nok bestemme.
2. Overvej om du behøver sige farvel til værten. Det kan være anstrengende og demotiverende for en vært at blive afbrudt 50 gange på en time, specielt hvis folk undskylder for, at de skal gå tidligt – gider værten høre det? Send i stedet en takkemail dagen efter; den vækker udelt glæde.
3. Vær ikke bange for at blive hængende og snakke med de sidste gæster efter den fastsatte tid, hvis du har det godt. Det vil værten tage som tegn på et vellykket arrangement.
4. Har du demonstreret evne til at møde mange fremmede mennesker og sætte samtaler i gang og præsentere folk for hinanden, vil værten bemærke det og huske dig med taknemmelighed. En vært kan ikke være overalt og sætter stor pris på at hans gæster selv sørger for samtaler og dynamik.
5. Med lidt held har du talt med 3-6 nye personer pr. time receptionen har varet. Det har kostet lidt fejlslået fiske-rundt-snak med folk, du ikke havde noget til fælles med, men det skulle være mærkeligt, om du ikke også fik en kontakt eller et bekendtskab, der kunne dyrkes til fælles glæde senere.

# 9. The Party Exchange

Hvad gør man, hvis man er en lille gruppe, der gerne vil have en glad aften i byen og møde andre mennesker? Det er svært at møde fremmede i Danmark, for alle holder sig til deres eget slæng.

Lad os forestille os otte veninder fra det gamle håndboldhold. De er ude og spise, men hvor finder de mænd at danse med bagefter? Eller en flok brandchefer fra Norge er til møde i København og bagefter skal de i byen, 15 mænd. Et udenlandsk ægtepar er på weekendbesøg i byen, og de vil gerne ud og møde nogle af de indfødte og feste lidt med dem. Tre piger på 18 varmer op hjemme og vil gerne ud og danse med drenge. En kvinde har ikke nogen at gå i byen med i aften. Hvor skal de alle sammen gå hen, og hvor sjovt bliver det?

Søger man selskab, kan man jo prøve at gå på cafe, bar eller diskotek. Men det er ikke så let at falde i snak med andre mennesker. Det kræver ofte mange timers tålmodig venten og lige så mange dyre drinks, før hæmningerne overvindes og folk begynder at henvende sig til hinanden og danse med fremmede. Det er der mange, der ikke orker, så de bliver hjemme og ser fjernsyn i stedet.

Lad os derfor forestille os en ny institution, The Party Exchange. Lad os sige vi er i København. I de lune måneder fra maj til september foregår det hver fredag og lørdag aften på Rådhuspladsen, hvor et område på 50 meter i diameter er afgrænset i et hjørne. Arrangørerne er Wonderful Copenhagen, Horesta, Københavns Kommune eller bare et dusin cafeer og diskoteker, der har slået sig sammen.

Lige før kl. 21, 22, 23 og 24 møder de mange smågrupper op, som har lyst til selskab – brandcheferne, håndboldveninderne osv. Man stiller sig i periferien ved en af de mange små boder, hvor der sælges smoothies for 20 kr., så alle har en drink at holde om.

I midten ved et par småborde står et par facilitatorer og 5-10 værter fra forskellige udskænkningssteder. I takt med at pladsen fyldes op, vurderer facilitatorerne, hvornår der er basis for at samle en flok til fx værtshus X. En facilitator og værten fra X enes om, at det skal være folk i 50’erne, der skal med, så de går rundt i kredsen og inviterer passende grupper med. Facilitator er udadvendt og snakker godt for sig, så hun siger bare til folk:

”I tre, I skal med på værtshus her; og alle jer der står der! Nej, I to venter lidt, der kommer et lidt yngre hold om lidt. Og alle jer nordmænd dér, kom med her. And you guys, this is for you, join up! Nå, du vil også med, fint, det er lige dig! Men jer tre med slips, ved I hvad, der kommer et hold til den dyre bar i hotel Y lige om lidt, det er mere jer.”

Værten følger lige efter og giver små grønne papirbånd til dem, der skal med; de får det om håndleddet, ligesom til festival. Det er ikke en billet, men et diskret identitetsmærke: nu er du med i gruppen her.

Når gruppen er kommet op på 20-30 personer, sender facilitator dem ned ad Strøget: ”Følg efter værten, der er ca. 10 minutter derned, og prøv at hilse på så mange af de andre som muligt, før I når derned.” Ja, ja, siger folk glade og tøffer efter værten, der måske bærer en Stetsonhat eller en påfuglefjer, så han eller hun er til at få øje på, men ikke ligner en turistguide. Værten holder sammen på flokken ned ad Strøget og hjælper deltagerne med at hilse på hinanden. Hun bryder de nydannede snakkepar op efter et par minutter, så alle får hilst på en håndfuld eller to inden de når frem.

Når man så ankommer til værtshuset, er man et slags hold eller selskab, der kender hinanden lidt på kryds og tværs. Isen er brudt. Der er 20-30 mennesker med grønne papirbånd, der lige akkurat er synlige for kenderen; mennesker som man roligt kan hilse på og sludre med og byde op til dans – det var jo derfor de mødte op på The Party Exchange.

Tilbage på Rådhuspladsen går næste facilitator og en vært fra en cocktailbar straks efter rundt og tager fat i festklædte mennesker på omkring de 30: ”Kom med på cocktailbar, dig og dig og dig. Nej, musikken her er for alt for høj for jer to cheftyper, det er ikke noget for jer, og I tre er for unge til de her dyre drinks, men jer og jer, kom med! Og hvad med jer, vil I drikke fancy drinks med den flok her, så er det nu.”

De fleste, der møder op, har læst i avisen eller hørt, at konceptet er fire enkle trin:

1. Show up

Enhver kan komme, alene eller i grupper, det er gratis, og man står og venter på facilitator yderst i den store kreds, så der er plads i midten til at samle grupper. I starten foregår det op til kl. hel, men bliver det en succes, er det hver halve time, eller løbende hele aftenen igennem.

2. Team up

Facilitator sørger for at danne de større grupper, og hun bestemmer, hvor de skal hen, afstemt med hvilke steder, der har en vært stående parat. Alle de fremmødte party-interesserede bliver ført sammen af en facilitator, ingen skal påtvinge andre sit selskab. Er man uenig i facilitators dispositioner, springer man til eller fra, som det passer en. Det kan man gøre uden at støde nogen, når det foregår på en stor plads med masser af mennesker. Kommer man med på en cafe eller et diskotek, hvor der ikke er rart at være, går man tilbage til Rådhuspladsen og prøver igen.

3. Walk and meet

Gåturen hen til udskænkningsstedet bruges til at tømre gruppen en lille smule sammen. Jo flere man får trykket i hånden, set i øjnene og sagt sit navn til, jo flere kan man legitimt henvende sig til for en sludder eller en dans, når man er nået frem til stedet. Deltagerne er ikke fremmede for hinanden længere; de er ved at opbygge et lille ”vi”. Derfor har det ingen hast med at nå frem, og man kan godt stå og sige godav hele vejen rundt, før man går ind ad døren. Det kan værten hjælpe med at få gjort – som det sidste han gør, inden gruppen overlades til sig selv.

4. Hang out at the bar

Danskere vil gerne sætte sig ned og drikke; det synes mange er hyggeligt. Men måske skal man i stedet gå til baren og hænge ud stående en time først; det letter cirkuleringen. Det er nemmere at lukke andre med ind i en samtale eller umærkeligt skifte samtalepartner, når man står op og står relativt tæt, som 30 mennesker gør ved en bar. Derudover er selvfølgelig ingen regler om, at man skal holde sig til gruppen. Er man først blevet festlig og udadvendt, glider man nemmere sammen med resten af barens klientel, som man jo kan præsentere for ens nye bekendte, hvis man gerne vil juice tingene lidt op.

Det kan hurtigt blive attraktivt for cafeer og diskoteker at sende en bartender ned på Rådhuspladsen en halv time og komme tilbage med 30 gæster. Udskænkningsstederne tildeles derfor bestemte tidspunkter, fx kl. 23 hver anden fredag, eller de kan få lov til at give en smoothie på Rådhuspladsen eller det første shot på diskoteket. Det vil gøre The Party Exchange mere populært blandt folk, der vil i byen. Facilitatorerne er robuste skolelærere og turguides, der er vant til at håndtere store grupper. Byens betjente vil vide at passere diskret forbi, så fulde drenge ikke saboterer noget.

Det vil sandsynligvis være de voksne og modne, der vil deltage først; de gider ikke lange timer med drikkeri og barhopping i forgæves jagt på en glad aften. Senere bliver de unge måske interesserede, og der kan laves en Party Exchange på græsplænen ved Fredensbro – så der er en lille kilometer at gå ned til Sankt Hans Torv. Ved Fredensbro starter det først kl. 22, med mere præcise aldersgrupper og stiltyper, fordelt til relevante musiksteder og cafeer. Cirkuspladsen over for Trianglen på Østerbro er for de helt voksne, og på en ny flot Enghave Plads er det småbørnsforældrenes aften, der starter allerede kl. 19.

The Party Exchange finansieres af parterne. Det hele begynder en juniweekend, hvor arrangørerne har indforskrevet selskaber nok til, at der kommer gang i den fra start af. Der kommer historier i pressen, rygtet spredes, københavnerne møder op, og de unge rygsækturister og andre tilrejsende og forretningsfolk fra udlandet vil vide, at i København (og i andre danske byer) er der en fest-facilitering, der betyder at man rent faktisk kommer til at Meet the Danes.

# 10. Hvor festligt er det egentlig, når vi fester?

Når vi går i biografen, forventer vi, at det er spændende, rørende eller skægt hele tiden. Vi forventer ikke at falde ud af filmens flow så meget som ét minut.

Men når vi går til fest, finder vi os gerne i at sidde en halv time og vente på, at der sker noget sjovt – at blive lukket ind i en samtale, at blive budt op til dans, at hende den flotte smiler til mig, at der åbner sig en plads derovre jeg kan flygte til, at jeg bliver fuld nok til at jeg kan slå mig løs.

Anskuet gennem facilitatorbriller er mange fester rystende ineffektive. Hvor arbejdsmøder kan være ineffektive mht. til beslutninger og resultater, er mange festlige lejligheder det mht. sjov. Det er gyseligt at sidde til møde i seks timer og kede sig i de tre, og det er lige så gyseligt at være til fest i seks timer og kede sig i de tre. Men vi gør det uden at kny. Indtil vi en dag, efter ti år, endelig giver op: "Nej, de fester i golfklubben, dem gider jeg sgu ikke mere."

Er det for meget at forvente, at når der er fest, skal det være sjovt hele tiden? Man kommer, har det skægt og går hjem træt og glad. Hvor svært kan det være?

### Når det er en prøvelse at gå til fest

Når man ankommer til en privat fest, er der ingen *klassiske* former, der vejleder os i, hvad vi skal gøre (med mindre man tilhører det bedre borgerskab, men det ser vi bort fra her). Værten eller værtsparret har som regel travlt med alt muligt, så de står ikke ved døren og sørger for, at man bliver hjulpet af med frakken, får en drink og bliver præsenteret for de første 4-6 personer, lige som i gamle dage. Man må selv finde soveværelset og smide frakken i dyngen på sengen, kæmpe sig frem til bordet med flasker, tage sig en drink og så begynde at lede efter nogen man kender, som man kan snakke med.

På et tidspunkt i den ankomstproces falder man over værtinden, der glad giver et knus, veksler et par ord og derpå distraheres; hun har andre pligter, måske trækkes hun bort af andre gæster. Finder man efter lidt søgen ingen, man kender i forvejen, er man fortabt! Så står man dér og krammer sin drink og retter blikket mod døren, i håbet om der snart træder en bekendt ind – alt i mens man føler sig som noget af en taber.

Har man en kæreste eller ægtefælle med, er det både bedre og værre. Bedre, fordi så har man da i det mindste hinanden at klamre sig til. Værre, fordi man jo er til fest og gerne vil møde andre – men ikke *tør* eller *vil* rive sig løs fra ægtefællen. Og dét er tydeligt for enhver, for to mennesker, der sidder sammen uden at tale sammen, er som regel gift (ikke fordi de ikke kan lide at tale med hinanden, men de klapper løbende hverdagens små emner af med hinanden og *har* talt om alle de store emner).

Den klassiske form "at cirkulere" findes næsten ikke længere. At cirkulere betyder: "Hils på de nærmeste, snak med dem i ti minutter, gå videre til de næste, og så fremdeles". Vi mestrer den ikke, og meget få mennesker udfører den. Den er i dag afløst af en rudimentær form, der hedder "Hvis du vil have sel­skab, så led efter nogen du kender, for de andre kan du godt opgive at kom­me i snak med".

Denne form viser sig ved, at hvis man trods alt træn­ger sig på hos 2-3 personer, der står og taler sammen, og man præsenterer sig som nyankommen, siger de godt nok pænt dav og giver deres fornavne. Men så genoptager de straks den samtale man afbrød, og hvis man ikke forstår, hvad *den* handler om, ignoreres man og glider ud og kan få minutter senere traske videre. Sådan gør vi typisk også selv, når en ny trænger sig på. Det skyldes formentlig, at vores første loyalitet er over for vores *nuværende* samtalepartner, den gruppe vi allerede *er* i, for her føler vi os hjemme og er trygge. Kommer der nye til? Sorry, vi er optagede.

Kaster vi blikket udenlands, ligger for eksempel en amerikaners primære interesse hos *de nye*, for det nye er interessant og åbner for muligheder. Hvad har vi her, måske en ny ven, ny business, et nyt job, en ny kæreste? Danskere har ikke brug for det nye. Vi har det fint med de gamle, dem foretrækker vi. Vi har 10-20 venner; en amerikaner har 500, for en friend er en fremmed, han har tilbragt en festlig aften sammen med.

Vi danskere oplever ikke så tit en festlig aften med fremmede. Vi går til fest for at være sammen med vores gamle venner og de andre vi kender. En amerikaner går til fest for at være sammen med mennesker han *ikke* kender, netop for at få nye venner.

### At sidde på sin festlige flade

Når vores fester så ofte er øvelser i multigruppesidning, skyldes det måske vores kulturelt betingede forkærlighed for den mindre familie- eller venskabsgruppe. Som antropolog og chefredaktør Anne Knudsen beskriver i sin lille bog "Her går det godt, send flere penge", elsker vi danskere at sidde ned omkring et bord og hygge os. Rødternet dug, stearinlys, varme, tryghed! Vi vender ryggen udad og ænser ikke de andre ude i tusmørket, der gerne vil ind (læs også: udlændinge). Det er fysisk vanskeligt at komme ind; man skal hente en stol og skramle den ind mellem de andre. Glem det.

Sammenlign for eksempel med en engelsk pub. Her står man ofte ved baren og snakker. En stående gruppe kan udmærket være en lukket cirkel, men den er nemmere at bryde, hvis man vil inddrage en udefra; så træder man blot et lille skridt til siden og trækker vedkommende med ind. Den er også lettere at forlade diskret, ved at dreje kroppen og tage et par små skridt, og hullet efter én bliver hurtigt lukket af de omkringstående. At rejse sig fra en *siddende* gruppe og efterlade en tom stol er som at brøle: "Her gider jeg fandeme ikke sidde mere!"

Når vi har siddet til Rikkes 35-års fødselsdagsfest i vores rare gruppe hele aftenen og noget af natten med, har vi så egentlig været til fest? Vi har siddet på vores flade i seks timer og udvekslet kontorsladder med vores kolleger, som vi skal se igen om 30 timer mandag morgen – og vi har knap ænset de øvrige gæster.

Men selv om vi ænsede dem, hvordan skulle vi så komme i kontakt med dem, som de sidder dér i deres gruppe? Har man charme og lækkert hår, kan man byde en af dem op til dans. Det er, hvad Rikke håber vil ske – og det sker jo også, heldigvis.

Men hvis vi bare vil snakke lidt med dem, kommer vi hurtigt til kort, selv om det skulle lykkes os at fange en af dem ved buffeten. Vi har nemlig mistet de gamle introduktionsformer, de venlige fraser man møder fremmede med. Vi forestiller os, at de er komplet åndssvage, i stil med: "Var det ikke pragtfuldt vejr i går, eller var det i forgårs?", "Ih, hvor er jeg sulten. Det er fordi jeg ikke har fået noget at spise rigtig længe. Hvad med dig?", "Hvor er du en køn pige, du ligner Rikke, er du hendes søster? Nå, *mor!* Hehe!", "Kommer du tit til rund fødselsdag her hos Rikke?" Den slags selskabskonversation krummer vi tæer over. Så hellere holde sig til vennerne, som vi kan være "naturlige" sammen med.

### Da min mor blev 80

Når nu gruppen er så stærk en ting, kan man bruge den til at indlede nye bekendtskaber med. Til sin 80 års fødselsdag havde min mor inviteret de glade grupper, et dansk venneliv er sammensat af: små flokke fra seminariet, ungdomsvennerne, børnehaven, badminton, bridge, boligfællesskabet, familien og ex-svigerfamilien. Mange af os har jo set hinanden før, men min mor ville gerne sikre sig over hele linjen, at vi ikke så hinanden for første gang ved begravelsen, som hun udtrykte det.

Vi havde derfor sammensat grupper på 4-5 gæster forskellige steder fra. Vi havde på forhånd udpeget en facilitator til hver gruppe, og de styrede samværet i den time, det varede. Alle i gruppen skulle fortælle, hvor de kendte Aase fra, gerne krydret med en lille historie om det første møde eller de første års bekendtskab. Derpå skulle gruppen skrive et par sætninger, der karakteriserede hende. De blev indsamlet af min nevø Oliver, også kendt som Ole Omkvæd, der rappede over dem til kaffen senere på aftenen.

Alle mødte således tre-fire andre de ikke kendte, og det var en hyggelig og anderledes time for mange af de ældre. Derefter var der middag, taler, sange og kaffe på traditionel vis – hvilket illustrerer en faciliteringspointe: Overdriv ikke proces­serne. Tag små skridt og væn langsomt deltagerne til.

Til min egen 40-års fødselsdag benyttede jeg mig også af grupper. Jeg satte gæsterne sammen på tværs i små grupper og stak dem Dantes åbning fra Den guddommelige komedie: "På midten af vor bane gennem livet / jeg fandt mig i en skovs bælgmørke sale / forvildet fra den vej, som var mig givet". Jeg bad dem præsentere sig for hinanden og fortælle om deres fortid med mig, samt formulere et godt råd til mig om mit liv og min karriere. Disse råd hørte vi så over desserten, og jeg fik dem med på papir.

Bare fordi vi gerne vil feste i grupper, er der ingen der siger, det skal være de *gamle* grupper. Som vært eller facilitator kan man danne nye og give dem praktiske former at vekselvirke inden for.

### Social formløshed og alkohol

Hvorfor drikker unge og voksne til festlige lejligheder? Det er der nok mange grunde til, men lad os her se bort fra de indrepsykiske og samfundsmæsssige og fokusere på zonen derimellem, de nærsociale, dem der har med samværet at gøre. Mon ikke hæmninger og social inkompetence ligger bag en betragtelig del af vores alkoholforbrug? Vi kan ikke finde ud af at komme i kontakt med andre og have det sjovt med dem, med mindre vi har drukket os ud over det pinlige i kontaktskabelsen. Er man i den romantiske alder, hjælper alkohol betragteligt på evnen til at komme i snak med hende den søde eller ham den seje, som man i ædru tilstand mangler modet til at nærme sig.

Borgerskabet havde stramme former for selskabelig relationsdannelse. Der var de formelle præsentationer, der bragte giftefærdige piger i samtale med passende bejlere, og de lige så formelle danse, der lod dem prøvesmage hinandens berøringer og favntag i al ærbar offentlighed. Gruppedanse som lancier sikrede, at alle kom på dansegulvet, og danse med ture, dvs. vekslende partnere, sørgede for cirkuleringen. Quadratisch. Praktisch. Gut. Men selvfølgelig elitært, for to procent af befolkningen.

I dag er vi alle i samme båd. Formerne er afskaffet eller sygnet hen, og vi har kun vores eget initiativ og opfindsomhed at forlade os på. Og så lige alkoholen. Hvor traditionel kultur svækkes (fx Grønland), træder alkohol ofte ind som lindring og kompensation. Måske ser vi det samme i vores festkultur. Unge mennesker er op gennem det 20. århundrede blevet sat stadig mere fri af overleverede former, og der bliver festet igennem (= drukket) som aldrig før.

### Festfacilitering

Hvis facilitering er en måde at introducere nye former på, man vi jo spørge os selv, om *festfacilitering* er et begreb, vi kan bruge. Kan man gennem facilitering indføre former og gennemføre processer til fester, således at vi får skabt noget af det samvær og sjov, som vi ellers forsøger at løbe i gang med en punchbowle og en flok bajere?

Vi nærmer os hermed en betændt rolle, nemlig den overgearede tante, der løber rundt og sætter lege i sving med de voksne. Mange mennesker får røde knopper og hellere vil være fri, netop fri, til at hygge sig uden al den pinlighed, der følger med opstyltede og barnagtige selskabslege. Andre steder er lege dog velsete, og festdoktoren.dk svulmer med ideer.

Der ligger en stor udfordring i at finde på ikke-åndssvage former og processer til fester. Som altid må facilitator bruge sit bedste skøn: Hvad har netop denne fests gæster brug for, hvad kan de klare, hvad bliver for meget? Her er et generisk bud på, hvordan man kan facilitere lidt festlighed uden at skræmme folk.

Som altid er princippet at facilitator hjælper gæsterne med at gøre ting, de har lyst til, men ikke tør – fx tage kontakt med interessante fremmede, finde noget at grine af med løse bekendte, flirte uskyldigt med gifte venner, danse uvant tæt med nære kolleger. Metoden er den vante: Facilitator slår på glasset, får gæsternes opmærksomhed og beder dem vende sig mod en anden person, det skal evt. være en fremmed. De skal nu hilse på hinanden og fortælle hinanden om A eller finde ud af at gøre B sammen, fx løse en let og gerne lidt sjov eller interessant opgave med (eller uden) relevans for festens anledning eller vært. Parrene kan derpå anmodes om et finde et andet makkerpar, og så skal alle fire fortælle dit eller gøre dat, eller også skal de bytte partner først. Og så fremdeles i 20-40 minutter, med afslutning lige på det tidspunkt, hvor deltagerne har lært formen, men endnu ikke er blevet træt af gentagelserne, dvs. mens legen er god.

Indholdet i sådan en proces skal tilpasses målgruppen. Unge skal måske have noget hurtigt og støjende, ældre skal have tid og ørenlyd. Voksne skal tale og drøfte og flirte, unge skal danse og skråle, børn skal lege – eller også skal alle sammen prøve noget andet end de plejer.

Facilitator er på i en halv time før maden og en time efter, eller et kvarter hver time – hvad selskabet nu har behov for. For hver runde har flere gæster mødt hinanden, og det bliver stadig mere sandsynligt, at man har sludret kort med nogen, man efter den faciliterede proces har lyst til at snakke mere med eller danse med.

Man kan drikke under faciliteringen eller man kan lade være; det er ligegyldigt. Jeg vil gætte på, at da alkohol giver tømmermænd og skader helbredet i det lange løb, vil gæsterne finde ud af at skrue ned for forbruget, hvis de kan få en strålende festoplevelse uden. Hvorfor skulle Sebastian presse tre liter øl gennem nyrerne først på aftenen for at få mod til at snakke med hende den søde fra marketing, hvis han bare kan stille sig over bag hende, næste gang facilitator slår på glasset og beder gæsterne finde en ny at snakke med? Måske bliver alkohol en dag irrelevant, som hvis man tilbød gæsterne en skål cornflakes hver halve time: "Ja, udmærket, men hvad skal vi med det?"

### Vibeke, badminton og effektivt samvær

Hvis læseren tænker at denne rolle som festfacilitator er pjattet og aldrig ville blive accepteret, kan vi lave en sammenligning med idræt. Det går man også til frivilligt, for det er udbytterigt i sig selv. Når vi er af sted, forventer vi at være aktive hele tiden.

Jeg spiller badminton i Dragør sammen med et par snese herrer og damer, og vi har 6-7 baner. Måske møder der 20 op hver gang, og vi fylder spontant banerne op til doubler. Når vi har spillet 40 minutter, har vores koordinator og medspiller Vibeke sat nye hold, som passer niveaumæssigt fint sammen. Vi spiller straks 40 minutter mere, og en gang til. Vi har kæmpet så sveden driver af os, og vi har kun ventet i ca. 2 x 2 minutter mellem de tre kampe.

Lad os nu forestille os, at vi ikke havde Vibeke, og at det var organiseret som en typisk fest- eller danseaften. Så ville vi komme og sidde en halv time, før vi fik taget os sammen til at byde tre andre op til dans, dvs. kamp. Måske ville det være sådan, at de bedste spillere havde lidt mere lov til at gå rundt og plukke deres partnere ud, og vi andre så måtte pænt vente på at komme gennem nåleøjet (som når herrer byder damer op).

Vi spillere i den tunge tredjedel måtte sidde og vente rigtig meget på, at der skete noget – lige som en tredjedel af gæsterne sidder og glor i lange perioder til festen. Der ville måske gå fem-seks timer, før vi havde spillet badminton i de to timer, vi kom for. Det svarer så nogenlunde til sådan en almindelig, lidt tynd fest, som alle har oplevet: Man var der i seks timer, men det var kun sjovt i to. Det ville vi aldrig finde os i til badminton. Så hvorfor finder vi os i det til fester?